CELEX: 32021D2025
Language: lt
Date: 1636934400000
Title: Tarybos sprendimas (ES) 2021/2025 2021 m. lapkričio 15 d. dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos Narių taryboje, dėl alyvuogių aliejui ir alyvuogių išspaudų aliejui taikomo prekybos standarto

2021 11 19   
               
               
                  LT
               
               
                  Europos Sąjungos oficialusis leidinys
               
               
                  L 411/40
               
            
         TARYBOS SPRENDIMAS (ES) 2021/2025
         2021 m. lapkričio 15 d.
         dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos Narių taryboje, dėl alyvuogių aliejui ir alyvuogių išspaudų aliejui taikomo prekybos standarto
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2015 m. Tarptautinis susitarimas dėl alyvuogių aliejaus ir valgomųjų alyvuogių (toliau – Susitarimas) 2016 m. lapkričio 18 d. buvo pasirašytas Sąjungos vardu, remiantis Tarybos sprendimu (ES) 2016/1892 (1), Jungtinių Tautų centrinėje būstinėje Niujorke siekiant jį sudaryti vėlesnę datą. Susitarimas laikinai įsigaliojo 2017 m. sausio 1 d., remiantis jo 31 straipsnio 2 dalimi, ir Sąjungos vardu buvo sudarytas Tarybos sprendimu (ES) 2019/848 (2);
                  
               
                     (2)
                  
                  
                     pagal Susitarimo 7 straipsnio 1 dalį, Tarptautinės alyvuogių tarybos Narių taryba (toliau – Narių taryba) turi priimti sprendimus, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai;
                  
               
                     (3)
                  
                  
                     Narių taryba 114-oje sesijoje, įvyksiančioje 2021 m. lapkričio 25 d., turi priimti sprendimą (toliau – iš dalies keičiantis sprendimas), kuriuo iš dalies keičiamas alyvuogių aliejui ir alyvuogių išspaudų aliejui taikomas prekybos standartas;
                  
               
                     (4)
                  
                  
                     reikėtų nustatyti poziciją, kurios turi būti laikomasi Sąjungos vardu Narių taryboje, nes Narių taryboje priimamas iš dalies keičiantis sprendimas turės teisinių pasekmių Sąjungai vykdant tarptautinę prekybą su kitais Tarptautinės alyvuogių tarybos nariais ir galės stipriai paveikti Sąjungos teisės, konkrečiai, Komisijos pagal Europos Parlamento ir Tarybos reglamento (ES) Nr. 1308/2013 (3) 75 straipsnį priimtų prekybos standartų, susijusių su alyvuogių aliejumi, turinį;
                  
               
                     (5)
                  
                  
                     Narių tarybos priimamas sprendimas yra susijęs su kai kurių alyvuogių aliejaus ir alyvuogių išspaudų aliejaus cheminių parametrų pakeitimu, konkrečiai: įtraukiama sprendimų priėmimo schema dėl linoleno rūgšties ribų nuo 1,00 % iki 1,40 %; peržiūrima sprendimų priėmimo schema dėl rafinuoto alyvuogių aliejaus ir alyvuogių aliejaus ir sprendimų priėmimo schema dėl alyvuogių išspaudų aliejaus ir rafinuoto alyvuogių išspaudų aliejaus. Iš dalies keičiantį sprendimą išsamiai aptarė Komisijos ir valstybių narių mokslininkai ir techniniai ekspertai, besigilinantys į alyvuogių aliejaus klausimus. Iš dalies keičiančiu sprendimu bus prisidedama prie tarptautinio alyvuogių aliejaus standartų derinimo ir juo bus nustatyta sistema, kuria bus užtikrinta sąžininga konkurencija vykdant prekybą alyvuogių aliejaus sektoriaus produktais. Todėl Narių taryboje priimamam iš dalies keičiančiam sprendimui reikėtų pritarti;
                  
               
                     (6)
                  
                  
                     jei Narių tarybos 114-oje sesijoje iš dalies keičiančio sprendimo priėmimas būtų atidėtas dėl to, kad kai kurie nariai negalėtų jam pritarti, pozicijos pritarti iš dalies keičiančio sprendimo priėmimui Sąjungos vardu turėtų būtų laikomasi taikant galimą Narių tarybos sprendimų priėmimo pasikeičiant korespondencija procedūrą pagal Susitarimo 10 straipsnio 6 dalį. Sprendimų priėmimo pasikeičiant korespondencija procedūra turėtų būti pradėta iki kitos eilinės Narių tarybos sesijos, įvyksiančios 2022 m. birželio mėn.;
                  
               
                     (7)
                  
                  
                     jei pozicijai, kurios turėtų būti laikomasi Sąjungos vardu, galėtų turėti poveikį nauja mokslinė ar techninė informacija, pateikta prieš 114-ąją sesiją arba jos metu, Komisijai turėtų būti leista siekiant apsaugoti Sąjungos interesus prašyti sprendimų, kuriais iš dalies keičiami prekybos standartai arba metodai, priėmimą atidėti iki vėlesnės Narių tarybos sesijos,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi 2021 m. lapkričio 25 d. įvyksiančioje Narių tarybos 114-oje sesijoje arba taikant galimą Narių tarybos sprendimų priėmimo pasikeičiant korespondencija procedūrą, kuri turėtų būti pradėta iki kitos eilinės Narių tarybos sesijos, įvyksiančios 2022 m. birželio mėn., dėl alyvuogių aliejui ir alyvuogių išspaudų aliejui taikomų prekybos standartų, yra pritarti, kad Narių taryba priimtų sprendimą, kuriuo iš dalies keičiamas alyvuogių aliejui ir alyvuogių išspaudų aliejui taikomas prekybos standartas (4).
         
         
            2 straipsnis
            Jei 1 straipsnyje nurodytai pozicijai gali turėti poveikį nauja mokslinė ar techninė informacija, pateikta prieš Narių tarybos 114-ąją sesiją arba jos metu, Komisija paprašo atidėti iš dalies keičiančio sprendimo, kuriuo iš dalies keičiamas alyvuogių aliejui ir alyvuogių išspaudų aliejui taikomas prekybos standartas, priėmimą iki tol, kol Sąjunga nustatys poziciją, remdamasi ta nauja informacija.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. lapkričio 15 d.
            
               
                  Tarybos vardu
               
               
                  Pirmininkas
               
               J. PODGORŠEK
            
         
         
            (1)  2016 m. spalio 10 d. Tarybos sprendimas (ES) 2016/1892 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių pasirašymo Europos Sąjungos vardu ir jo laikino taikymo (OL L 293, 2016 10 28, p. 2).
         
            (2)  2019 m. gegužės 17 d. Tarybos sprendimas (ES) 2019/848 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių sudarymo Europos Sąjungos vardu (OL L 139, 2019 5 27, p. 1).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (4)  Žr. dokumentą ST 12781/21 (http://register.consilium.europa.eu).